Վլադիմիր Յարցև

Վլադիմիր Եգորովիչ Յարցև (, 15 հոկտեմբերի, 1924, հանքարանի № 3 գյուղ, Դոնեցկի նահանգ, Ուկրաինական ԽՍՀ, ԽՍՀՄ – 8 նոյեմբերի, 1956, Չեպել կղզու մոտ, Հունգարիայի Ժողովրդական Հանրապետություն), 1956 թվականի Հունգարական հեղափոխության մասնակից, Հարավային զորամիավորման 880-րդ գվարդիական ավիացիոն ռմբակոծիչ գնդի ավիացիոն էսկադրիլիայի կապի պետ, Սովետական Միության հերոս, գվարդիայի ավագ լեյտենանտ։

Կենսագրություն
Վլադիմիր Յարցևը ծնվել է 1924 թվականի հոկտեմբերի 15-ին Ուկրաինական ԽՍՀ Դոնեցկի նահանգի հանքարանի № 3 գյուղում (ներկայում՝ Ուկրաինայի Լուգանսկի մարզի Ռովենկի քաղաքային խորհրդի Դերժինսկի գյուղ), ռուս բանվորի ընտանիքում։ Ավարտել է միջնակարգ դպրոցը։ 1942 թվականին Ստալինգրադ քաղաքում (ներկայում՝ Վոլգոգրադ) ավարտել է կապի շրջանային դպրոցը։

Կարմիր բանակում ծառայությունն սկսել է 1941 թվականին։ Մասնակցել է Հայրենական մեծ պատերազմին․ 1941 թվականի սեպտեմբերից մինչև դեկտեմբեր ծառայել է Հարավարևմտյան ճակատի 6-րդ հրաձգային կորպուսի կազմում, 1943 թվականի մարտից մինչև նոյեմբեր՝ Բելառուսական ճակատի 16-րդ օդային ուժերի 67-րդ գրոհիչ ավիացիոն գնդում։ 1945 թվականի հունվարից մինչև մայիս ավագ լեյտենանտ Յարցևը եղել է 16-րդ օդային ուժերի 327-րդ ռմբակոծիչ ավիացիոն դիվիզիայի 970-րդ ռմբակոծիչ ավիացիոն գնդի ավագ օդային հրաձիգ-ռադիստը։ Պատերազմի ընթացքում չորս անգամ վիրավորվել է, պարգևատրվել է Կարմիր աստղի շքանշանով։

1946 թվականից անդամակցել է Կոմունիստական կուսակցությանը։

1950-ական թվականներին ծառայել է Խորհրդային բանակի հարավային խմբավորման ռազմաօդային ուժերում (Հունգարիայի Ժողովրդական Հանրապետություն)։

1956 թվականի աշնանը 880-րդ գվարդիական ռմբակոծիչ ավիացիոն գնդի ավիացիոն էսկադրիլիայի կապի պետ, գվարդիայի ավագ լեյտենանտ Վլադիմիր Յարցևը խորհրդային զորքերի կազմում մասնակցել է Հունգարիայում ծավալված դեպքերին, որոնք խորհրդային իշխանությունները պաշտոնապես որակում էին «հակահեղափոխական խռովության ճնշում»։

1956 թվականի նոյեմբերի 8-ին Վլադիմիր Յարցևը Իլ-28 ռմբակոծիչի անձնակազմում (հրամանատար՝ գվարդիայի կապիտան Ալեքսանդր Բոբրովսկի, ղեկապետ՝ գվարդիայի կապիտան Դմիտրի Կարմիշին) կատարել է ռազմական հրամանը՝ լուսանկարել ռազմական գործարանները։ Հաջողությամբ կատարելով առաջադրանքը և անհրաժեշտ նյութերը փոխանցելով շտաբին՝ խորհրդային ինքնաթիռը օդանավակայան վերադառնալիս Չեպել կղզու մոտ ենթարկվել է զենիթային գնդակոծման և ընկել։ Անձնակազմի բոլոր անդամները զոհվել են։

Սովետական գվարդիական սպաների մարմինները տեղափոխվել են Խորհրդային Միություն և թաղվել Ուկրաինայի Լվով քաղաքի Լիչակովի գերեզմանատանը։ Գերեզմանի վրա տեղադրվել է հուշաքար։

ԽՍՀՄ Գերագույն խորհրդի նախագահության՝ 1956 թվականի դեկտեմբերի 18-ի հրամանով ռազմական պարտքի կատարման ժամանակ ցուցաբերած արիության ու խիզախության համար գվարդիայի ավագ լեյտենանտ Վլադիմիր Յարցևին հետմահու շնորհվել է Սովետական Միության հերոսի կոչում։

Պարգևներ
Լենինի շքանշան, Կարմիր աստղի երկու շքանշաններ, մեդալներ։

Ծանոթագրություններ 

Ռուս ռազմական գործիչներ
Լենինի շքանշանի ասպետներ
Խորհրդային Միության հերոսներ
Հայրենական մեծ պատերազմի մասնակիցներ
«Մարտական ծառայությունների համար» մեդալով պարգևատրվածներ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ